CELEX: 32016D0421
Language: mt
Date: 2016-03-18 00:00:00
Title: Deċiżjoni ta' Implimentazzjoni tal-Kummissjoni (UE) 2016/421 tat-18 ta' Marzu 2016 dwar in-nuqqas ta' konformità tar-rati unitarji fiż-żona tal-imposti tal-Iżvizzera għas-snin 2015 u 2016 skont l-Artikolu 17 tar-Regolament ta' Implimentazzjoni (UE) Nru 391/2013 (notifikata bid-dokument C(2016) 1594) (Test b'rilevanza għaż-ŻEE)

22.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 75/66
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/421
   tat-18 ta' Marzu 2016
   dwar in-nuqqas ta' konformità tar-rati unitarji fiż-żona tal-imposti tal-Iżvizzera għas-snin 2015 u 2016 skont l-Artikolu 17 tar-Regolament ta' Implimentazzjoni (UE) Nru 391/2013
   
      
         (notifikata bid-dokument C(2016) 1594)
      
   
   (It-testi bil-Franċiż, bil-Ġermaniz, u bit-Taljan biss huma awtentiċi)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat il-Ftehim bejn il-Komunità Ewropea u l-Konfederazzjoni Żvizzera dwar it-Trasport bl-Ajru (“il-Ftehim”) (1),
   Wara li kkunsidrat ir-Regolament (KE) Nru 550/2004 tal-Parlament Ewropew u tal-Kunsill tal-10 ta' Marzu 2004 dwar il-forniment ta' servizzi ta' navigazzjoni tal-ajru fl-ajru uniku Ewropew (ir-Regolament tal-forniment ta' servizz) (2), u b'mod partikolari l-Artikolu 16(1) tiegħu,
   Wara li kkunsidrat ir-Regolament ta' Implimentazzjoni tal-Kummissjoni (UE) Nru 391/2013 tat-3 ta' Mejju 2013 li jistabbilixxi skema komuni ta' imposti għas-servizzi tan-navigazzjoni bl-ajru (3), u b'mod partikolari l-Artikolu 17(1)(e) tiegħu,
   Billi:
   
               (1)
            
            
               Ir-Regolament ta' Implimentazzjoni (UE) Nru 391/2013 jistabbilixxi skema komuni ta' imposti għas-servizzi tan-navigazzjoni tal-ajru. L-iskema komuni ta' imposti hija element integrali għall-ksib tal-għanijiet tal-iskema ta' prestazzjoni kif stabbilit fl-Artikolu 11 tar-Regolament (KE) Nru 549/2004 tal-Parlament Ewropew u tal-Kunsill (4) u fir-Regolament ta' Implimentazzjoni tal-Kummissjoni (UE) Nru 390/2013 (5).
            
         
               (2)
            
            
               Id-Deċiżjoni ta' Implimentazzjoni tal-Kummissjoni 2014/132/UE (6) tistabbilixxi l-miri tal-prestazzjoni għall-Unjoni kollha, fosthom il-mira tal-kosteffikaċja tas-servizzi tan-navigazzjoni bl-ajru en route, espressa f'kosti unitarji determinati għall-forniment ta' dawn is-servizzi, għat-tieni perjodu ta' referenza li jkopri u jinkludi s-snin mill-2015 sal-2019.
            
         
               (3)
            
            
               L-Artikolu 17(1)(c) u 17(2) tar-Regolament ta' Implimentazzjoni (UE) Nru 391/2013 jistipula li l-Kummissjoni għandha tivvaluta r-rati unitarji tal-2015 u l-2016 għaż-żoni tal-imposti ppreżentati mill-Istati Membri lill-Kummissjoni wara r-rieżami tal-miri ta' prestazzjoni b'riżultat tad-Deċiżjoni ta' Implimentazzjoni tal-Kummissjoni (UE) 2015/347 (7). Il-valutazzjoni tikkonċerna l-konformità ta' dawk ir-rati unitarji mar-Regolamenti ta' Implimentazzjoni (UE) Nru 390/2013 u (UE) Nru 391/2013.
            
         
               (4)
            
            
               Il-Kummissjoni wettqet il-valutazzjoni tagħha tar-rati unitarji bl-għajnuna tal-Korp ta' Analiżi tal-Prestazzjoni, inkarigat biex jgħin lill-Kummissjoni fl-implimentazzjoni tal-iskema ta' prestazzjoni skont l-Artikolu 3 tar-Regolament ta' Implimentazzjoni (UE) Nru 390/2013, u bl-għajnuna tal-Uffiċċju Ċentrali tal-Imposti tar-Rotot tal-Eurocontrol, permezz tad-data u tal-informazzjoni addizzjonali mogħtija mill-Iżvizzera sal-1 ta' Ġunju 2015, u tal-informazzjoni rilevanti li ngħatat fil-pjan revedut tal-prestazzjoni. Il-valutazzjoni tar-rati għal kull unità għall-2015 u l-2016 ħadet kont tar-rapport mill-Korp ta' Analiżi tal-Prestazzjoni dwar il-pjanijiet reveduti ta' prestazzjoni għat-tieni perjodu ta' referenza, li ġie ppreżentat lill-Kummissjoni fil-15 ta' Ottubru 2015.
            
         
               (5)
            
            
               Fuq il-bażi ta' din il-valutazzjoni, il-Kummissjoni sabet li, f'konformità mal-Artikolu 17(1)(e) tar-Regolament ta' Implimentazzjoni (UE) Nru 391/2013, ir-rati għal kull unità għaż-żoni tal-imposti għall-2015 u l-2016 sottomessi mill-Iżvizzera mhumiex konformi mar-Regolamenti ta' Implimentazzjoni (UE) Nru 390/2013 u (UE) Nru 391/2013.
            
         
               (6)
            
            
               L-Artikolu 11(1) tar-Regolament ta' Implimentazzjoni (UE) Nru 390/2013 jipprevedi li l-awtoritajiet superviżorji nazzjonali tal-Istati Membri għandhom ifasslu pjanijiet ta' prestazzjoni li jinkludu miri konsistenti mal-miri ta' prestazzjoni għall-Unjoni kollha. Skont l-Artikolu 11(2) u l-Anness IV tar-Regolament ta' Implimentazzjoni (UE) Nru 391/2013, ir-rati għal kull unità għandhom jiġu kkalkulati abbażi tal-ispejjeż determinati en route u l-unitajiet ta' servizz previsti speċifikati fil-pjan ta' prestazzjoni ta' Stat Membru, jiġifieri tal-ispejjeż determinati għal kull unità en route. Sakemm il-miri ta' prestazzjoni tal-Iżvizzera jiġu kkunsidrati konformi mal-kriterji għall-Unjoni kollha, ir-rati unitarji kkalkolati abbażi tagħhom ma jistawx jiġu kkunsidrati bħala konformi mar-Regolamenti ta' Implimentazzjoni (UE) Nru 390/2013 u (UE) Nru 391/2013.
            
         
               (7)
            
            
               Skont l-Artikolu 17(1)(e) tar-Regolament ta' Implimentazzjoni (UE) Nru 391/2013, l-Istati Membri kkonċernati għandhom jiġu avżati bis-sejbiet tal-Kummissjoni.
            
         
               (8)
            
            
               Billi l-pjanijiet riveduti tal-prestazzjoni għat-tieni perjodu ta' referenza ma ġewx adottati qabel l-1 ta' Novembru tas-sena preċedenti għat-tieni referenza, ta' min ifakkar li, skont l-Artikolu 17(2) tar-Regolament ta' Implimentazzjoni (UE) Nru 391/2013, l-Istati Membri għandhom jikkalkulaw mill-ġdid ir-rati unitarji taż-żoni tal-imposti meta hemm bżonn abbażi tal-pjanijiet tal-prestazzjoni finali adottati, u li jirriportaw kull differenza li jkun hemm minħabba l-applikazzjoni temporanja tar-rati unitarji stabbiliti f'din id-Deċiżjoni fil-kalkolu tar-rati unitarji għs-sena ta' wara.
            
         
               (9)
            
            
               Skont l-aħħar paragrafu tal-Artikolu 17(1), ir-rati għal kull unità għandhom jiġu stabbiliti fil-munita nazzjonali. Ir-rati unitarji li jinsabu f'din id-Deċiżjoni huma ppreżentati fil-frank Żvizzeru.
            
         ADOTTAT DIN ID-DEĊIŻJONI:
   Artikolu 1
   Ir-rata għal kull unità għall-2015 ta' 118,97 u r-rata għal kull unità għall-2016 ta' 113,69 fiż-żona tal-imposti tal-Iżvizzera mhumiex konformi mar-Regolamenti ta' Implimentazzjoni (UE) Nru 390/2013 u (UE) Nru 391/2013.
   Artikolu 2
   Din id-Deċiżjoni hija indirizzata lill-Konfederazzjoni Żvizzera.
   
      Magħmul fi Brussell, it-18 Marzu 2016.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 114, 30.4.2002, p. 73.
   
      (2)  ĠU L 96, 31.3.2004, p. 10.
   
      (3)  ĠU L 128, 9.5.2013, p. 31.
   
      (4)  Ir-Regolament (KE) Nru 549/2004 tal-Parlament Ewropew u tal-Kunsill tal-10 ta' Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (ĠU L 96, 31.3.2004, p. 1).
   
      (5)  Ir-Regolament ta' Implimentazzjoni tal-Kummissjoni (UE) Nru 390/2013 tat-3 ta' Mejju 2013 li jistabbilixxi skema ta' prestazzjoni għas-servizzi tan-navigazzjoni tal-ajru u għall-funzjonijiet tan-netwerk (ĠU L 128, 9.5.2013, p. 1).
   
      (6)  Id-Deċiżjoni ta' Implimentazzjoni tal-Kummissjoni 2014/132/UE tal-11 ta' Marzu 2014 li tistabbilixxi miri tal-prestazzjoni mal-Unjoni kollha għan-netwerk tal-ġestjoni tat-traffiku tal-ajru u l-livelli limiti ta' twissija għat-tieni perjodu ta' referenza mill-2015 sal-2019 (ĠU L 71, 12.3.2014, p. 20).
   
      (7)  Id-Deċiżjoni ta' Implimentazzjoni tal-Kummissjoni (UE) 2015/347 tat-2 ta' Marzu 2015 dwar l-inkonsistenza ta' ċerti miri fil-pjanijiet għall-blokok tal-ispazju tal-ajru nazzjonali jew funzjonali mressqa skont ir-Regolament (KE) Nru 549/2004 tal-Parlament Ewropew u tal-Kunsill mal-miri tal-prestazzjoni għall-Unjoni kollha għat-tieni perjodu ta' referenza u li tistabbilixxi r-rakkomandazzjonijiet għar-reviżjoni ta' dawk il-miri (ĠU L 60, 4.3.2015, p. 48).